Pennad eus an Aviel santel hervez Sant Lukaz 2, 1-14  1 En deizioù-se e voe embannet ur gourc'hemenn  a-berzh Kaezar-Augustus, evit ober ar roll eus holl dud an  douar.  2 An enskrivadeg kentañ-se a voe graet  p'edo Kurinus gouarnour Siria.  3 Mont a rae an holl da vezañ enskrivet, pep hini d'e gêr.  4 Jozeb a bignas eus Galilea, eus kêr Nazared da Vro-Judea,  betek kêr David anvet Betlehem,  o vezañ ma oa eus tiegezh ha bro David,  5 da vezañ enskricet, gant Mari e bried hag a oa o tougen.  6 Hag e-pad m'edont eno  e teuas eviti an amzer da c'henel he bugel  7 hag e c'hanas he mab kentañ-ganet ;  e vailhurañ a  reas hag e lakaat a reas en e c'hourvez en ul laouer  dre ne oa ket a blas evito en ostaleri.  8 Bez' e oa mesaerien er c'hornad-se er parkeier,  hag a veilhe e-pad an noz da ziwall o loened.  9 Un Ael d'an Aotroù a baras dirazo,  ha gloar an Aotroù a skedas en-dro dezho.  spontet-bras e voent.  10 Met an Ael a lavaras dezho : "Na spontit ket,  rak setu ma tegemennan deoc'h ur c'heloù-mat,  hag a roio levenez vras d'an holl bobl.  11 Ganet ez eus bet deoc'h  hiziv, e kêr David, ur Salver  hag a zo ar Mesiaz, an Aotroù.  12 Setu ar sin evidoc'h :  kavout a reot ur bugelig mailhuret ha gourvezet en ul laouer."  13 Hag en un taol, ec'h en em unanas gant an Ael  ur bagad bras eus armead an neñvoù  o veuliñ Doue hag e lavarent :  14 Gloar e lein an neñvoù da Zoue  ha war an douar peoc'h d'an dud a blij dezhañ.